NACRT

|  |  |
| --- | --- |
|  | |
| **REPUBLIKA HRVATSKA** | |
| **ISTARSKA ŽUPANIJA** | |
| **GRAD POREČ-PORENZO**  **CITTA DI POREČ-PARENZO** | |
| **Gradonačelnik** | |
| KLASA : |  |
| URBROJ : |  |
| Poreč-Parenzo, |  |

Na temelju članka 289. stavka 7. Zakona o socijalnoj skrbi („Narodne novine Republike Hrvatske“ broj 18/22, 46/22, 119/22 i 71/23) i članka 53. Statuta Grada Poreča-Parenzo („Službeni glasnik Grada Poreča-Parenzo“ broj 2/13, 10/18, 2/21 i 12/24), Gradonačelnik Grada Poreča-Parenzo je ….. 2025. godine donio

**ODLUKU**

**o novčanoj pomoći građanima koji**

**u 2025. godini ostanu bez stalnog zaposlenja**

**Članak 1.**

Ovom se Odlukom uređuje pravo na novčanu pomoć građanima koji u 2025. godini ostanu bez stalnog zaposlenja, te uvjeti i način ostvarivanja ovog prava.

Pod građanima iz prethodnog stavka podrazumijevaju se radnici zaposleni u tvrtkama, kod obrtnika i u javnim službama.

**Članak 2.**

Pravo na novčanu pomoć ostvaruju građani koji:

- su državljani Republike Hrvatske,

- imaju prebivalište na području Grada Poreča-Parenzo najmanje 5 godina,

- su bili u radnom odnosu na neodređeno vrijeme (stalni radni odnos),

- su dobili poslovno uvjetovani otkaz u 2025. godini,

- su evidentirani u Hrvatskom zavodu za zapošljavanje, Područnoj službi Pula, Ispostavi

Poreč, kao nezaposlene osobe više od 60 dana od dana prestanka radnog odnosa, bez prekida,

- ne ostvaruju nikakve druge prihode, osim novčane naknade za vrijeme nezaposlenosti.

Iznimno, pravo na novčanu pomoć mogu ostvariti i građani koji su dobili poslovno uvjetovani otkaz krajem 2024. godine (od listopada do kraja prosinca 2024.), ako im ista nije isplaćena, pod uvjetom da udovoljavaju uvjetima utvrđenim u stavku 1. ovog članka.

**Članak 3.**

Osnova za ostvarivanje prava na novčanu pomoć građana koji su bili u radnom odnosu na neodređeno vrijeme i koji su dobili poslovno uvjetovani otkaz je odluka (rješenje) o prestanku radnog odnosa.

**Članak 4.**

Novčana pomoć iznosi 677,00 EUR, a isplaćuje se jednokratno nezaposlenoj osobi osobno ili njegovom punomoćniku.

Visina novčane pomoći iz stavka 1. ovog članka može se mijenjati u tijeku godine, ovisno o sredstvima planiranim za ove namjene u Proračunu i mogućnostima Proračuna Grada Poreča-Parenzo.

Novčana pomoć ne može se isplatiti više puta u tijeku godine.

**Članak 5.**

Postupak za ostvarivanje prava na novčanu pomoć pokreće se podnošenjem zahtjeva Upravnom odjelu za društvene djelatnosti.

Podnositelj zahtjeva je uz zahtjev dužan priložiti i priloge/dokaze kojima dokazuje da ostvaruje pravo na novčanu pomoć.

Dokazi koji se prilažu uz zahtjev jesu:

- dokaz o državljanstvu: preslika osobne iskaznice,

- dokaz o prebivalištu na području Grada Poreča-Parenzo najmanje 5 godina: preslika osobne iskaznice ili uvjerenje Policijske postaje Poreč, ne starije od 60 dana od dana podnošenja zahtjeva,

- dokaz o radnom odnosu na neodređeno vrijeme: ugovor o radu ili drugi dokument kojim se dokazuje da je radni odnos bio zasnovan na neodređeno vrijeme,

- dokaz o prestanku radnog odnosa zbog poslovno uvjetovanog otkaza: rješenje o otkazu ili drugi dokument kojim se dokazuje prestanak radnog odnosa,

- dokaz o evidentiranosti u Hrvatskom zavodu za zapošljavanje, Ispostavi Poreč, kao nezaposlene osobe više od 60 dana od dana prestanka radnog odnosa, bez prekida: potvrda Hrvatskog zavoda za zapošljavanje, Ispostave Poreč,

- dokaz o neostvarivanju nikakvih drugih prihoda, osim novčane naknade za vrijeme nezaposlenosti: izjava o neostvarivanju nikakvih drugih prihoda, osim novčane naknade za vrijeme nezaposlenosti,

- po potrebi i druge dokaze.

Izjava o neostvarivanju nikakvih drugih prihoda, osim novčane naknade za vrijeme nezaposlenosti, mora biti vlastoručno potpisana, a ovjera potpisa može se izvršiti ili kod javnog bilježnika ili kod službenika Upravnog odjela za društvene djelatnosti.

Dokazi mogu biti u originalu ili preslici.

Ako podnositelj zahtjeva uz zahtjev ne priloži tražene dokaze, isti se neće razmatrati.

Ako podnositelj zahtjeva ima punomoćnika, dužan je uz zahtjev priložiti punomoć ovjerenu kod javnog bilježnika.

Podnositelj zahtjeva je uz zahtjev dužan priložiti i presliku iskaznice tekućeg računa na koji će se izvršiti isplata pomoći.

**Članak 6.**

Isplata novčane pomoći nezaposlenim osobama vršit će se na temelju naloga Upravnog odjela za društvene djelatnosti na tekući račun podnositelja zahtjeva.

**Članak 7.**

Nezaposlenoj osobi za koju se utvrdi da je pravo ostvarila i da joj je novčana pomoć isplaćena na temelju neistinitih i netočnih podataka, odnosno dokaza, dužna je primljene, a nepripadajuće novčane iznose vratiti Gradu Poreču-Parenzo na njegov poslovni račun u roku kojeg odredi Upravni odjel za društvene djelatnosti.

Ukoliko ne postupi kako je određeno u stavku 1. ovog članka, povrat nepripadajućeg novčanog iznosa ostvarivat će se prisilnim putem tužbom pred nadležnim sudom.

**Članak 8.**

Predajom zahtjeva podnositelj zahtjeva daje suglasnost Gradu Poreču-Parenzo da u zahtjevu navedene osobne podatke prikuplja, obrađuje i pohranjuje u svrhu ostvarivanja prava određenog ovom Odlukom i u svrhu kontaktiranja i isplate novčane pomoći određene ovom Odlukom.

Osobni podaci bit će zaštićeni od pristupa neovlaštenih osoba te pohranjeni na sigurno mjesto i čuvani u skladu s uvjetima i rokovima predviđenim pozitivnim zakonskim propisima i aktima Grada Poreča-Parenzo.

Preslike osobnih iskaznica i dokumenata na koje će se izvršiti isplata naknada bit će uništeni nakon okončanja postupka te ih se neće pohranjivati.

Prava podnositelja zahtjeva i postupanje u odnosu na dane osobne podatke podnositelj zahtjeva može vidjeti na [www.porec.hr](http://www.porec.hr).

**Članak 9.**

Ova Odluka stupa na snagu prvog dana od dana objave u „Službenom glasniku Grada Poreča-Parenzo“.

**GRADONAČELNIK**

**Loris Peršurić**